﻿ maruti suzuki india domestic sales increased 26 percent in may मारुति सुजुकी की कारों की बिक्री बढ़ी, लेकिन छोटी कारों की खरीद हुई कम
Maruti Suzuki की कारों की बिक्री बढ़ी, लेकिन छोटी कारों की खरीद हुई कम
Updated Jun 01, 2018 | 12:11 IST | भाषा
बीते मई माहिने में मारुति सुजुकी की कारों की बिक्री बढ़ गई है। कंपनी की सेल 26 फीसदी बढ़ी है, लेकिन कंपनी की छोटी कारों की बिक्री घट गई है। अल्टो और वैगन आर जैसी कारों की सेल कम हुई है।
नई दिल्ली: देश की सबसे बड़ी कार कंपनी मारुति सुजुकी इंडिया (एमएसआई) के वाहनों की बिक्री इस साल मई में 26 प्रतिशत बढ़कर 1,72,512 इकाई रही। एक साल पहले इसी महीने में कंपनी ने 1,36,962 वाहनों की बिक्री की थी। कंपनी की घरेलू बिक्री 24.9 प्रतिशत बढ़कर 1,63,200 इकाई रही जो एक साल पहले इसी महीने में 1,30,676 इकाई थी। हालांकि छोटी कारों के मामलों में कंपनी की सेल कम हुई है।
अल्टो और वैगन आर समेत छोटी कारों की बिक्री आलोच्य महीने में 3.1 प्रतिशत घटकर 37,864 इकाई रही जो मई 2017 में 39,089 इकाई थी। स्विफ्ट, एस्टिलो, डिजायर और बालेनो जैसे काम्पैक्ट खंड में बिक्री इस साल मई महीने में 50.8 प्रतिशत बढ़कर 77,263 इकाई रही जो पिछले साल इसी महीने में 51,234 इकाई थी।
मझोले आकार (मिड सेगमेंट) की सेडान सियाज की बिक्री आलोच्य महीने में 14.8 प्रतिशत घटकर 4,024 इकाई रही। अर्टिगा, एस क्रास और काम्पैक्ट एसयूवी विटारा ब्रेजा जैसे उपयोग वाहनों की बिक्री मई 2018 में 13.4 प्रतिशत बढ़कर 25,629 इकाई ही जो इससे पूर्व वर्ष 2017 के इसी महीने में 22,608 इकाई थी।
वैन श्रेणी में ओमनी और ईको की बिक्री आलोच्य महीने में 32.7 प्रतिशत बढ़कर 16,717 इकाई रही जो एक साल पहले 2017 मई में 12,593 इकाई थी। इस साल मई महीने में निर्यात 48.1 प्रतिशत बढ़कर 9,312 इकाई रही जो पिछले वर्ष इसी महीने में 6,286 इकाइयां थी। कंपनी के अनुसार एलसीवी सुपर कैरी की बिक्री आलोच्य महीने में 297.9 प्रतिशत बढ़कर 1,703 इकाई रही।